ROZHODNUTIE KOMISIE
z 27. júna 2006,
ktorým sa mení a dopĺňa rozhodnutie 2006/148/ES o zavedení preventívnej vakcinácie proti vysokopatogénnej vtáčej chrípke H5N1 a súvisiacich ustanoveniach o premiestňovaní vo Francúzsku
[oznámené pod číslom K(2006) 2875]
(Iba francúzsky jazyk je autentický)
(2006/438/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2005/94/ES z 20. decembra 2005 o opatreniach Spoločenstva na kontrolu vtáčej chrípky a o zrušení smernice 92/40/EHS (1), a najmä na jej článok 57 ods. 2,
keďže:
(1)
Rozhodnutím Komisie 2006/148/ES z 24. februára 2006 o zavedení preventívnej vakcinácie proti vysokopatogénnej vtáčej chrípke H5N1 a súvisiacich ustanoveniach o premiestňovaní vo Francúzsku (2) sa schválil plán preventívnej vakcinácie proti vysokopatogénnej vtáčej chrípke H5N1, ktorý Francúzsko predložilo Komisii 21. februára 2006 (ďalej len „plán preventívnej vakcinácie“), a stanovili sa určité opatrenia, ktoré sa majú uplatňovať vo Francúzsku v oblastiach, v ktorých sa vykonáva preventívna vakcinácia.
(2)
Podľa plánu preventívnej vakcinácie uskutočnilo Francúzsko vakcináciu kačíc a husí proti vysokopatogénnej vtáčej chrípke H5N1, pričom sa to považuje za pilotný projekt, keďže v oblasti preventívnej vakcinácie týchto druhov existuje len málo skúseností.
(3)
Podľa plánu preventívnej vakcinácie schváleného rozhodnutím 2006/148/ES sa vakcinácia mala ukončiť do 1. apríla 2006.
(4)
Francúzsko predložilo svoju prvú súhrnnú správu o vykonávaní vakcinácie 20. apríla 2006. Okrem toho Francúzsko požiadalo o predĺženie vykonávania preventívnej vakcinácie za rovnakých podmienok do 30. júna 2006 v záujme získania ďalších skúseností a epidemiologických znalostí a v tejto súvislosti predložilo pozmeňujúci návrh plánu preventívnej vakcinácie.
(5)
Na základe informácií obsiahnutých v správe predloženej Francúzskom Komisia zastáva názor, že je potrebné rozšíriť praktické skúsenosti v súvislosti s uskutočňovaním vakcinácie proti šíreniu vysokopatogénnej vtáčej chrípky H5N1 u kačíc a husí. Preto je vhodné v zmysle žiadosti Francúzska schváliť predĺženie trvania preventívnej vakcinácie do 30. júna 2006.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
V článku 2 ods. 1 rozhodnutia 2006/148/ES sa prvý pododsek nahrádza takto:
„1. Plán preventívnej vakcinácie, na základe ktorého sa do 30. júna 2006 vykonáva vakcinácia proti vysokopatogénnej vtáčej chrípke H5N1, predložený Francúzskom 21. februára 2006 (ďalej len ‚plán preventívnej vakcinácie’), ako aj jeho zmena a doplnenie z 20. apríla 2006 sa schvaľuje.“
Článok 2
Adresát
Toto rozhodnutie je určené Francúzskej republike.
V Bruseli 27. júna 2006